CELEX: 32015R1006
Language: el
Date: 2015-06-25 00:00:00
Title: Κανονισμός (ΕΕ) 2015/1006 της Επιτροπής, της 25ης Ιουνίου 2015, σχετικά με την τροποποίηση του κανονισμού (ΕΚ) αριθ. 1881/2006 όσον αφορά τον καθορισμό μέγιστων επιτρεπτών επιπέδων ανόργανου αρσενικού σε τρόφιμα (Κείμενο που παρουσιάζει ενδιαφέρον για τον ΕΟΧ)

26.6.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 161/14
            
         ΚΑΝΟΝΙΣΜΌΣ (ΕΕ) 2015/1006 ΤΗΣ ΕΠΙΤΡΟΠΉΣ
   της 25ης Ιουνίου 2015
   σχετικά με την τροποποίηση του κανονισμού (ΕΚ) αριθ. 1881/2006 όσον αφορά τον καθορισμό μέγιστων επιτρεπτών επιπέδων ανόργανου αρσενικού σε τρόφιμα
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 315/93 του Συμβουλίου, της 8ης Φεβρουαρίου 1993, για τη θέσπιση κοινοτικών διαδικασιών για τις προσμείξεις των τροφίμων (1), και ιδίως το άρθρο 2 παράγραφος 3,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 1881/2006 της Επιτροπής (2) ορίζει μέγιστα επιτρεπτά επίπεδα για ορισμένες προσμείξεις στα τρόφιμα.
            
         
               (2)
            
            
               Στις 12 Οκτωβρίου 2009 η επιστημονική ομάδα για τις μολυσματικές προσμείξεις στην τροφική αλυσίδα (ομάδα CONTAM) της Ευρωπαϊκής Αρχής για την Ασφάλεια των Τροφίμων (EFSA) εξέδωσε γνωμοδότηση σχετικά με το αρσενικό στα τρόφιμα (3). Στην εν λόγω γνώμη η ομάδα CONTAM κατέληξε στο συμπέρασμα ότι το προσωρινό ανεκτό όριο εβδομαδιαίας πρόσληψης (π-ΑΟΕΠ) των 15 μg/kg σωματικού βάρους που καθορίστηκε από τη μεικτή επιτροπή εμπειρογνωμόνων FAO/ΠΟΥ για τα πρόσθετα τροφίμων (JECFA) δεν είναι πλέον κατάλληλο, καθώς τα στοιχεία έδειξαν ότι το ανόργανο αρσενικό προκαλεί καρκίνο των πνευμόνων και της ουροδόχου κύστης, επιπλέον του καρκίνου του δέρματος, και ότι μια σειρά από αρνητικές επιδράσεις έχουν αναφερθεί σε επίπεδα έκθεσης χαμηλότερα από εκείνα που εξετάστηκαν από την JECFA.
            
         
               (3)
            
            
               Η ομάδα CONTAM προσδιόρισε ένα εύρος τιμών κατώτερου ορίου εμπιστοσύνης της δόσης αναφοράς (BMDL01) μεταξύ 0,3 και 8 μg/kg σωματικού βάρους ανά ημέρα για τον καρκίνο του πνεύμονα, του δέρματος και της ουροδόχου κύστης, καθώς και για βλάβες του δέρματος. Η επιστημονική γνώμη κατέληγε στο συμπέρασμα ότι η εκτιμώμενη διατροφική έκθεση σε ανόργανο αρσενικό για καταναλωτές μέσου και υψηλού βαθμού πρόσληψης στην Ευρώπη κυμαίνεται εντός του εύρους τιμών των τιμών BMDL01 που διαπιστώθηκαν, και ότι, ως εκ τούτου, υπάρχει μικρό ή καθόλου περιθώριο έκθεσης και ότι η πιθανότητα κινδύνου σε ορισμένους καταναλωτές δεν μπορεί να αποκλειστεί.
            
         
               (4)
            
            
               Στην επιστημονική γνώμη επισημαίνονται καταναλωτές υψηλού βαθμού πρόσληψης ρυζιού στην Ευρώπη, όπως ορισμένες εθνοτικές ομάδες και παιδιά ηλικίας κάτω των τριών ετών, ως οι πλέον διατροφικά εκτεθειμένοι σε ανόργανο αρσενικό. Η διατροφική έκθεση σε ανόργανο αρσενικό για παιδιά κάτω των τριών ετών, συμπεριλαμβανομένης της έκθεσης σε τρόφιμα που βασίζονται στο ρύζι, υπολογίζεται ότι είναι, σε γενικές γραμμές περίπου 2 έως 3 φορές όσο εκείνη των ενηλίκων.
            
         
               (5)
            
            
               Επειδή η ανάλυση του ανόργανου αρσενικού είναι αξιόπιστη για το ρύζι και τα προϊόντα με βάση το ρύζι, θα πρέπει να θεσπιστεί μέγιστο επιτρεπτό επίπεδο για το ανόργανο αρσενικό, για το ρύζι και τα προϊόντα με βάση το ρύζι. Θα πρέπει να προταθούν διαφοροποιημένα ανώτατα επιτρεπτά επίπεδα, λαμβάνοντας υπόψη την περιεκτικότητα σε αρσενικό.
            
         
               (6)
            
            
               Ωστόσο, επειδή τα επιστημονικά στοιχεία σχετικά με την ανάγκη καθορισμού ενός συγκεκριμένου μέγιστου επιτρεπτού επιπέδου για το λευκασμένο ρύζι, επεξεργασμένο με βραστό νερό (parboiled), είναι πολύ πρόσφατα, τα κράτη μέλη θα πρέπει να συλλέξουν πρόσθετα στοιχεία πριν από την 1η Ιανουαρίου 2018 σχετικά με την περιεκτικότητα του προϊόντος αυτού σε ανόργανο αρσενικό, έτσι ώστε να επιβεβαιωθεί η ανάγκη καθορισμού ενός συγκεκριμένου μέγιστου επιτρεπτού επιπέδου για το εν λόγω προϊόν και να αξιολογηθεί εκ νέου το μέγιστο επιτρεπτό όριο.
            
         
               (7)
            
            
               Τα στοιχεία παρουσίας καταδεικνύουν ότι οι γαλέτες, οι γκοφρέτες, τα κράκερ και τα μπισκότα ρυζιού μπορεί να περιέχουν υψηλά επίπεδα ανόργανου αρσενικού και ότι τα εν λόγω προϊόντα μπορούν να συμβάλλουν σημαντικά στη διατροφική έκθεση των βρεφών και των μικρών παιδιών. Επομένως, θα πρέπει να προβλεφθεί ένα συγκεκριμένο μέγιστο επιτρεπτό επίπεδο για τα προϊόντα αυτά.
            
         
               (8)
            
            
               Το ρύζι αποτελεί σημαντικό συστατικό στοιχείο σε μια ευρεία ποικιλία τροφίμων που προορίζονται για βρέφη και μικρά παιδιά. Ως εκ τούτου, θα πρέπει να θεσπιστεί συγκεκριμένο μέγιστο επιτρεπτό επίπεδο για το εν λόγω προϊόν όταν χρησιμοποιείται ως συστατικό για την παραγωγή αυτών των τροφίμων.
            
         
               (9)
            
            
               Πρέπει να δοθεί επαρκής χρόνος στα κράτη μέλη και στους υπευθύνους επιχειρήσεων τροφίμων ώστε να προσαρμοστούν στα μέγιστα επιτρεπτά επίπεδα που θεσπίζονται από τον παρόντα κανονισμό. Για τον λόγο αυτό θα πρέπει να αναβληθεί η ημερομηνία εφαρμογής των μέγιστων επιτρεπτών επιπέδων για το αρσενικό.
            
         
               (10)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα του κανονισμού (ΕΚ) αριθ. 1881/2006 τροποποιείται σύμφωνα με το παράρτημα του παρόντος κανονισμού.
   Άρθρο 2
   Τα μέγιστα επιτρεπτά επίπεδα αρσενικού στο υποτμήμα 3.5. [Αρσενικό (ανόργανο)] του παραρτήματος του κανονισμού (ΕΚ) αριθ. 1881/2006, όπως τροποποιείται με τον παρόντα κανονισμό, εφαρμόζονται από την 1η Ιανουαρίου 2016.
   Τα τρόφιμα που δεν συμμορφώνονται με τα εν λόγω μέγιστα επιτρεπτά επίπεδα και που έχουν τοποθετηθεί νόμιμα στην αγορά πριν την ημερομηνία εφαρμογής μπορούν να συνεχίσουν να διατίθενται στην αγορά μετά την εν λόγω ημερομηνία έως την ημερομηνία ελάχιστης διατηρησιμότητας ή την τελική ημερομηνία λήξης τους.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 25 Ιουνίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 37 της 13.2.1993, σ. 1.
   
      (2)  Κανονισμός (ΕΚ) αριθ. 1881/2006 της Επιτροπής, της 19ης Δεκεμβρίου 2006, για καθορισμό μέγιστων επιτρεπτών επιπέδων για ορισμένες ουσίες οι οποίες επιμολύνουν τα τρόφιμα (ΕΕ L 364 της 20.12.2006, σ. 5).
   
      (3)  Επιστημονική γνώμη σχετικά με το αρσενικό στα τρόφιμα. Δελτίο ΕFSA 2009· 7(10):1351.
   
      ΠΑΡΑΡΤΗΜΑ
      Το παράρτημα του κανονισμού (ΕΚ) αριθ. 1881/2006 τροποποιείται ως εξής:
      
                  1)
               
               
                  Μετά το υποτμήμα 3.4 Κασσίτερος (ανόργανος) παρεμβάλλεται το ακόλουθο υποτμήμα:
                  
                              «3.5
                           
                           
                              
                                 Αρσενικό (ανόργανο) (50) (51)
                           
                           
                               
                           
                        
                              3.5.1
                           
                           
                              Λευκασμένο ρύζι μη επεξεργασμένο με βραστό νερό(non-parboiled) (στιλβωμένο ή λευκό ρύζι)
                           
                           
                              0,20
                           
                        
                              3.5.2
                           
                           
                              Ρύζι επεξεργασμένο με βραστό νερό και ρύζι αποφλοιωμένο
                           
                           
                              0,25
                           
                        
                              3.5.3
                           
                           
                              Γαλέτες ρυζιού, γκοφρέτες ρυζιού, κράκερ ρυζιού και μπισκότα ρυζιού
                           
                           
                              0,30
                           
                        
                              3.5.4
                           
                           
                              Το ρύζι που προορίζεται για την παραγωγή τροφίμων για βρέφη και μικρά παιδιά (3)
                           
                           
                              0,10»
                           
                        
            
                  2)
               
               
                  Προστίθενται οι ακόλουθες υποσημειώσεις:
                  
                              «(50)
                           
                           
                              Σύνολο As(III) και As(V)
                           
                        
                              (51)
                           
                           
                              Ρύζι, ρύζι αποφλοιωμένο, ρύζι λευκασμένο και ρύζι επεξεργασμένο με βραστό νερό, όπως ορίζεται στο πρότυπο Codex 198-1995».